客西馬尼園

客西馬尼園（古希臘文：Γεθσημανι，羅馬化：Gethsēmani；希伯來文：גת שמנים，羅馬化：Gat Shmanim；亞拉姆文：גת שמנא，羅馬化：Gaṯ Šmānê；意思係 ｢榨油嘅地方｣），天主教譯革責瑪尼，係耶路撒冷嘅一個果園，根據《新約聖經》同基督教傳統，耶穌畀人釘十字架嘅前一晚，耶穌同佢嘅門徒喺最後嘅晚餐之後嚟到呢度禱告。根據《路加福音》第22章第43–44節記載，耶穌喺客西馬尼園極之憂傷，「汗珠如大血點滴落喺地上」。客西馬尼園亦係耶穌俾佢嘅門徒加略人猶大出賣嘅地方。此外，東正教傳統上認為，客西馬尼園喺使徒安葬耶穌嘅阿媽瑪利亞嘅地方。 客西馬尼園位於橄欖山下嘅汲淪谷，今日位於耶路撒冷市內。萬國教堂就位於客西馬尼園，614年被薩珊王朝摧毀，之後由十字軍重建，大概喺1219年再度被毀。喺橄欖山上係俄羅斯正教會嘅抹大拉馬利亞教堂，有拜占庭/俄羅斯風格嘅金色洋蔥形屋頂，係沙皇亞歷山大三世為紀念佢嘅媽媽而興建。 ｢客西馬尼｣ 嘅名記載咗喺《馬太福音》26章36節同《馬可福音》14章32節，希臘文原文係 Γεθσημανι（Gethsēmani），係亞拉姆文 גת שמנא（Gaṯ-Šmānê）譯音，意思係「榨油嘅地方」，而「油」係指橄欖油。可能係由於當時喺呢度種植咗好多橄欖樹。《馬可福音》14章32節冇寫名，只係寫咗「一個地方」，而《約翰福音》18章1節就只係寫咗「一個園子」。 參考 來源